Rezoluția [1]

privind situația din Zimbabwe

Adunarea Parlamentară Paritară ACP-UE,

- reunită la Port Moresby (Papua Noua Guinee) la 25- 28 noiembrie 2008,

- având în vedere articolul 17 alineatul (2) din Regulamentul său de procedură,

- având în vedere raportul din 29 martie 2008 al misiunii Parlamentului Panafrican de observare a alegerilor armonizate în Republica Zimbabwe,

- având în vedere declarația preliminară din 29 iunie 2008 a misiunii Parlamentului Pan-african de observare a alegerilor prezidențiale și a alegerilor parlamentare parțiale din Zimbabwe,

- având în vedere declarația interimară din 30 iunie 2008 a misiunii Parlamentului Panafrican de observare a alegerilor prezidențiale și a alegerilor parlamentare parțiale din Zimbabwe,

- având în vedere declarația preliminară din 29 iunie 2008 a Misiunii Uniunii Africane de observare a alegerilor din Zimbabwe,

- având în vedere rezoluția privind instituirea unui guvern de uniune națională în Zimbabwe adoptată la Reuniunea la nivel înalt a Uniunii Africane din 1 iulie 2008 de la Sharm el-Sheikh,

- având în vedere Principiile și orientările pentru alegeri democratice adoptate de către Forumul Parlamentar al Comunității de Dezvoltare a Africii de Sud (SADC) în 2001 și Principiile și orientările pentru alegeri democratice adoptate de către Reuniunea la nivel înalt a SADC din Mauritius din august 2004,

- având în vedere acordul din 15 septembrie 2008 dintre Uniunea Națională Africană din Zimbabwe — Frontul Patriotic (ZANU-PF) și cele două formațiuni ale Mișcării pentru Schimbare Democratică (MDC) privind rezolvarea provocărilor cu care se confruntă Zimbabwe,

- având în vedere Tratatul SADC și protocoalele anexate la acesta, inclusiv Protocolul electoral al SADC,

- având în vedere Actul constitutiv al Uniunii Africane, Carta africană a drepturilor omului și popoarelor și Noul Parteneriat pentru Dezvoltarea Africii (NEPAD),

A. întrucât primul tur al alegerilor prezidențiale, parlamentare (camera inferioară) și pentru senat din martie 2008, precum și cel de-al doilea tur de scrutin din iunie, au avut loc într-un context inadmisibil de violență și de încălcări ale drepturilor opoziției comise de către elemente ale armatei și poliției din Zimbabwe controlate de către partidul lui Mugabe, ZANU-PF;

B. întrucât arestarea în timpul campaniei electorale din primul tur de scrutin a lui Tandai Biti, secretar general al partidului de opoziție, MDC, și tentativa de asasinare a liderului partidului, Morgan Tsvangirai, care se opunea regimului Mugabe și care a fost forțat să se refugieze într-o ambasadă europeană și să părăsească țara, l-au obligat pe Tsvangirai să se retragă din cursa prezidențială în al doilea tur de scrutin;

C. întrucât, în ciuda presiunii și intimidărilor de tot felul exercitate asupra populației, Morgan Tsvangirai a câștigat o largă majoritate în primul tur al alegerilor prezidențiale și întrucât MDC a câștigat și alegerile parlamentare (camera inferioară) și alegerile pentru președinția parlamentului;

D. întrucât, pe baza rezultatelor oficiale obținute în cel de-al doilea tur de scrutin al alegerilor din 27 iunie 2008, președintele în exercițiu, Robert Mugabe, a fost reales, ca urmare a retragerii lui Morgan Tsvangirai;

E. întrucât un mare număr de misiuni de observare africane (a Comunității Economice a Statelor Vest — Africane, a Parlamentul Panafrican, a Uniunii Africane) au declarat că, drept urmare a violenței, rezultatele alegerilor nu reflectă voința poporului;

F. întrucât acordul politic din 15 septembrie 2008 privind principiul formării unui guvern de unitate națională în vederea soluționării crizei reprezintă un pas înainte, realizat prin medierea președintelui Thabo Mbeki;

G. având în vedere impasul negocierilor dintre cele două părți privind formarea unui guvern de unitate națională;

H. întrucât desfășurarea dezastruoasă a acestor alegeri a exacerbat situația umanitară deja catastrofală a populației din Zimbabwe, forțându-i pe oameni să-și părăsească locuințele sau țara;

I. întrucât țara se confruntă cu o epidemie de holeră, cu un sistem de sănătate aflat în colaps și cu un sistem de alimentare cu apă distrus; întrucât speranța de viață a coborât de la 60 de ani pentru ambele sexe la 37 de ani pentru bărbați și 34 de ani pentru femei în ultimii 10 ani și întrucât 1,7 milioane de oameni sunt infectați cu HIV;

J. întrucât Programul alimentar mondial (PAM) a asigurat hrana a 2 milioane de locuitori din Zimbabwe în octombrie, dar întrucât se așteaptă ca această cifră să crească la 5,1 milioane la începutul lui 2009, ceea ce înseamnă că în curând jumătate din populația țării va fi dependentă de ajutoare;

K. întrucât, potrivit UNICEF, numai un procent estimativ de 40 % dintre profesorii țării predau, și doar o treime din elevi frecventează cursurile;

L. luând notă cu îngrijorare de refuzul regretabil de a permite intrarea în Zimbabwe a delegației constând din fostul președinte al SUA, Jimmy Carter, fostul Secretar-General al ONU, Kofi Annan, și activistul pentru drepturile omului, Graça Machel,

1. condamnă cu fermitate campaniile de violență și intimidare duse împotriva populației cu scopul de a influența rezultatul alegerilor din 2008, precum și violarea drepturilor opoziției;

2. declară că, având în vedere aceste încălcări flagrante, alegerile ținute în Zimbabwe în iunie 2008 nu pot fi considerate a fi transparente, credibile și corecte;

3. salută eforturile de mediere africane conduse de președintele Thabo Mbeki și solicită urgent un angajament sporit din partea țărilor africane și a instituțiilor regionale precum SADC și UA, dar și din partea personalităților africane în negocierea și unei soluții la situația din Zimbabwe, și ulterior în monitorizarea acesteia;

4. confirmă că guvernul de unitate națională este o soluție pentru stoparea crizei pentru o perioadă de tranziție, permițând reformarea instituțiilor și reinstaurarea statului de drept; subliniază că, în acordul de împărțire a puterii din 15 septembrie 2008, părțile au convenit să conlucreze pentru o democrație puternică și durabilă și pentru o soluționare pașnică a actualei crize politice, economice și sociale din Zimbabwe;

5. îndeamnă toate părțile semnatare ale acordului să-și respecte angajamentele și să se angajeze constructiv și deplin în punerea în aplicare a acordului și să demonstreze o mai mare reținere și moderație în cadrul negocierilor; subliniază că toate părțile sunt egale și nu ar trebui să ia decizii unilaterale în privința formării unui nou guvern;

6. face un apel puternic la comunitatea internațională să asigure furnizarea rapidă a unui ajutor umanitar substanțial populației din Zimbabwe;

7. semnalează impactul devastator al crizei politice asupra cetățenilor din Zimbabwe; observă că Uniunea Europeană a acordat recent un ajutor de 10 milioane de euro și cere autorităților din Zimbabwe să elimine toate restricțiile impuse agențiilor umanitare și să se asigure că ajutorul umanitar poate fi distribuit în conformitate cu principiile de umanitate, neutralitate, imparțialitate și independență;

8. își exprimă profunda îngrijorare față de situația refugiaților din Zimbabwe în regiune și deplânge actele de violență comise împotriva refugiaților din Zimbabwe în țările învecinate; invită Comisia Europeană să sprijine țările vecine prin programe de asistență financiară și materială destinate refugiaților;

9. face un apel puternic la comunitatea internațională și la toți cei implicați să fie pregătiți să furnizeze în mod rapid ajutoare pentru reconstrucția post-conflict a Zimbabwe;

10. regretă profund că delegației Elders Humanitarian compusă din fostul Secretar-General al ONU, Kofi Annan, fostul președinte al SUA, Jimmy Carter, și avocatul pentru drepturile femeilor și copiilor, Graça Machel i-a fost refuzată viza de intrare în timpul regimului Mugabe, deoarece aceștia doreau să-și folosească influența pentru a mări fluxul ajutoarelor imediate și pe termen lung cu scopul de a stopa enorma suferință a poporului din Zimbabwe; sprijină cu fermitate eforturile continue ale delegației de a ușura această criză umanitară;

11. invită viitorul guvern de unitate națională să înființeze o comisie neutră și independentă pentru pace și reconciliere în vederea promovării procesului de reconciliere națională, care va revizui crimele împotriva umanității, torturile, violurile și alte crime comise în conflictele interne;

12. consideră că este esențial ca parlamentul nou ales să primească finanțare și sprijin pentru a-și consolida capacitățile;

13. încredințează copreședinților sarcina de a transmite prezenta rezoluție Consiliului ACP-UE, Comisiei Europene, Parlamentului Panafrican, guvernului și parlamentului din Zimbabwe, Uniunii Africane, SADC și Secretarului-General al ONU.

[1] Adoptată de Adunarea Parlamentară Paritară ACP-UE la 28 noiembrie 2008 în Port Moresby (Papua Noua Guinee).

--------------------------------------------------